1. Povesti strateški dijalog s državama članicama kako bi se do 2022. pripremio prijedlog preporuke Vijeća o čimbenicima koji omogućuju uspješno digitalno obrazovanje, uključujući: Øpoboljšanje povezivosti (korištenjem financijskih sredstava EU-a, država članica i privatnih sredstava) Øbolju opremu (korištenjem financijskih sredstava EU-a, država članica i privatnih sredstava te uvođenjem programa za ponovnu uporabu odgovarajuće opreme iz javne uprave i poduzeća u školama) Øpotporu ustanovama za obrazovanje i osposobljavanje prenošenjem znanja o tome kako se na uključiv način prilagoditi i digitalizirati (uz pomoć odgovarajućih alata i instrumenata EU-a) Øpristupačnost i dostupnost asistivnih tehnologija Øpoticanje država članica da intenziviraju dijalog o digitalnom obrazovanju između dionika u gospodarstvu i obrazovnih ustanova Øpoticanje država članica da na temelju iskustva i najboljih primjera iz prakse razviju smjernice za digitalnu pedagogiju i usavršavanje nastavnog osoblja. 2. Na temelju iskustva stečenog tijekom krize uzrokovane bolešću COVID-19 predložiti preporuku Vijeća o učenju na internetu i na daljinu za osnovno i srednjoškolsko obrazovanje do kraja 2021. To bi pomoglo da na razini EU-a dođemo do zajedničkog poimanja pristupa koji su potrebni da bi učenje na daljinu, na internetu i kombinirano učenje bilo učinkovito, uključivo i poticajno. 3. Izraditi europski okvir za digitalne obrazovne sadržaje, koji će se temeljiti na europskoj kulturnoj i kreativnoj raznolikosti i uključivati glavna načela za određene sektore obrazovanja i njihove potrebe (kao što su visokokvalitetno planiranje nastave, pristupačnost, priznavanje i višejezičnost), a ujedno odražavati potrebu za interoperabilnošću, certificiranjem, provjerom i prenosivošću sadržaja. Provesti studiju izvedivosti za osnivanje europske platforme za razmjenu certificiranih internetskih resursa (kao što su masovni otvoreni internetski tečajevi) i povezivanje postojećih obrazovnih platformi. 4. Prema potrebi poduprijeti gigabitnu povezivost škola te povezivost u školama u okviru programa Instrument za povezivanje. Provesti informativnu kampanju o mogućnostima financiranja u okviru inicijative Connectivity4Schools. Potaknuti države članice da uvrste brze širokopojasne usluge među projekte ulaganja i reformi u nacionalnim planovima za oporavak i otpornost u okviru Mehanizma za oporavak i otpornost, u skladu s europskom inicijativom za povezivanje. Što bolje iskoristiti potporu EU-a u pogledu pristupa internetu, nabave digitalne opreme i aplikacija i platformi za e-učenje za škole, posebno za učenike iz skupina u nepovoljnom položaju te za učenike i nastavno osoblje s invaliditetom. 5. Iskoristiti projekte suradnje u okviru programa Erasmus u planovima za digitalnu transformaciju osnovnih i srednjih škola, ustanova za strukovno obrazovanje i osposobljavanje (SOO), visokih učilišta i ustanova za obrazovanje odraslih. Poduprijeti digitalnu pedagogiju i stručnost u korištenju digitalnih alata kod nastavnog osoblja, uključujući pristupačne asistivne tehnologije i digitalne sadržaje, putem Akademija za stručno usavršavanje učitelja u okviru Erasmusa i uvesti internetski alat za samoprocjenu nastavnog osoblja, SELFIE za učitelje i nastavnike, na temelju Europskog okvira za digitalnu kompetenciju nastavnog osoblja, kako bi lakše prepoznali svoje jače i slabije digitalne, tehničke i nastavne vještine. 6. Radi promicanja razumijevanja novih tehnologija i njihovih primjena u obrazovanju izraditi etičke smjernice o umjetnoj inteligenciji i upotrebi podataka u poučavanju i učenju za nastavno osoblje i poduprijeti s tim povezane istraživačke i inovacijske aktivnosti u okviru programa Obzor Europa. To će se temeljiti na Etičkim smjernicama za pouzdanu umjetnu inteligenciju . Smjernice će biti popraćene programom osposobljavanja za istraživače i studente o etičkim aspektima umjetne inteligencije i uključivati cilj da među polaznicima bude 45 % žena.